钦定古今图书集成/明伦汇编/氏族典/第362卷 > 金声
## 钦定古今图书集成/明伦汇编/氏族典/第362卷 > 金声

按《明外史金声传》：“声字正希，休宁人。好学，工举子业，
名倾一时。崇祯元年进士，授庶吉士。明年，乞面陈急
务。帝即召对平台，不用，遂屡疏乞归。十六年，廷臣交
荐，即命召用，未赴而京师陷。福王立于南京，超擢声
左佥都御史，声坚不起。兵破南京，列郡望风迎降。声
纠集义勇，保绩溪黄山，分兵扼六岭。宁国丘祖德，泾”
县尹民兴、徽州温璜、贵池吴应箕等多应之。乃遣使
通表唐王，授右都御史，总督诸道军。徽故御史黄澍
降。声被执至江宁，语门人江天一曰：“子有老母，不可
死。”对曰：“天一同公起兵，可不同公殉义乎？”遂偕死。唐
王赠声礼部尚书，谥“文毅。”天一字文石，歙诸生。